**Hjortevildtgruppen for Region Nordsjælland**

**Referat fra møde mandag den 8. juni 2015, kl. 16.00**

Deltagere: Sonny Persson Danmarks Jægerforbund (DJ) - formand

Carl Bruun Dansk Skovforening (DS)

Preben Birch Dansk Skovforening / Dansk Landbrug

Thomas Jensen Dansk Landbrug (DL)

Peter Bagger Dyrenes Beskyttelse (DB)

Jens Bjerregaard C. Naturstyrelsen, Nordsjælland

Niels Worm Naturstyrelsen, Nordsjælland – ref.

Fraværende Peter Skat Nielsen Danmarks Naturfredningsforening – m. afb.

Dagsorden:

**1.** **Præsentation af og orientering fra nyvalgt formand for hjortevildtgruppen.**

På seneste møde i Jægerforbundets repræsentantskab blev Sonny Persson valgt formand for Hjortevildtgruppen for Nordsjælland efter Ivan Møller som valgte at fratræde primo 2015. Sonny gennemgik sin baggrund i Jægerforbundet og interesse for arbejdet i hjortevildtgruppen.

Sonny efterlyser forretningsorden for Hjortevildtgruppen for Nordsjælland. På nuværende tidspunkt foreligger der ikke nogen egentlig forretningsorden, og gruppen har indtil videre arbejdet efter de generelle retningslinjer for arbejdet i hjortevildtgrupperne som er følgende:

•At udbrede kendskabet til De Jagtetiske Regler for kronvildt.

•At gå i dialog og agere, hvis der konstateres brud på De Jagtetiske Regler for kronvildt.

•At medvirke til at skabe et overblik over krondyrbestandens udvikling og sammensætning.

•At medvirke til at skabe overblik over afskydningen.

•At medvirke til at skabe overblik over de skader som krondyrene forvolder i jordbruget.

Der er enighed i gruppen om at der bør fastlægges en lokal forretningsorden for den nordsjællandske hjortevildtgruppe. Det blev herunder aftalt at der udarbejdes og vedtages en forretningsorden i løbet af efteråret 2015.

På Naturstyrelsens hjemmeside ligger der skitse/oplæg til en lokal forretnings orden. Du kan finde den her: <http://naturstyrelsen.dk/naturoplevelser/jagt/raadgivning-om-vildt/hjortevildtforvaltning/lokal-forvaltning/forretningsorden/>

**2. Godkendelse af referat fra sidste møde.**

Referat fra mødet den 23. september 2014 er godkendt uden bemærkninger.

**3. Årsrapport 2014/2015.**

Årsrapporten blev fremlagt til debat, og der er bred enighed i gruppen om, at det er meget svært at opgøre bestandsstørrelsen for då- og kronvildtet. De foreliggende tal bygger alene på estimater.

Gruppen drøfter løbende, hvordan man kan komme frem til valide tal og der var enighed om at der er behov for en langt mere eksakt opgørelse af afskydningen – specielt for kronvildtet. Det blev aftalt at formanden, i samarbejde med de lokale jagtforeninger, vil forsøge at finde en model for indberetning af nedlagte då- og krondyr, som muliggør en troværdig opgørelse af antal og gerne kommune.

**4. Plan for det kommende års arbejde/initiativer – v/formanden**

Der er forventninger om en fortsættelse af de 2 årlige landsdækkende møder/ekskursion – h.h.v. maj og september, der arrangeres via den nationale hjortevildtgruppe.

Lokalt i Nordsjælland planlægges der 4 møder pr. år. Endelige mødedatoer aftales efter behov med hjortevildtgruppens formand.

Gruppen er opmærksom på nødvendigheden i at den lokale hjortevildtgruppe deltager i eksterne møder og arrangementer m.v., som kan bidrage til at kvalificere gruppens arbejde yderligere.

**5. Opfølgning på møde med kommunerne omkring trafikproblemer.**

Hjortevildtgruppen havde, den 3. december 2014, inviteret medarbejdere fra de 5 nordsjællandske kommuner til en drøftelse af problematikkerne omkring vildt og trafik. Der deltog repræsentanter fra h.h.v. Hillerød og Gribskov kommune.

På baggrund af det afholdte møde med kommunerne, og i erkendelse af at problemerne med hjortevildtet i den stadig stigende trafik kun vil øges, blev det aftalt at kontakten og samarbejdet med kommunerne bør opretholdes og meget gerne udbygges.

Der blev diskuteret forskellige tiltag, herunder:

* opbygning af ”skiltevogn” på basis af kommunens trailere der måler hastighed på vejene.
* etablering af en idébank for tiltag der kan reducere antallet af påkørsler af hjortevildt.
* kontakt og vejledning til lodsejere – også private – som har problematiske læhegn og skovbryn, hvor der erfaringsmæssigt sker påkørsler af hjortevildt.
* yderligere kvalificering af de lokale data om påkørsler af hjortevildt på landevejene, der gennem årene er registreret af schweisshundeførere.
* formalisering og gerne yderligere udbygning af samarbejdet omkring vildt og trafik med de nordsjællandske kommuner.

**6. Opfølgning på årsmødet for hjortevildtgrupperne**

Den nationale hjortevildtgruppe havde indkaldt til møde, den 11. maj 2015, med de lokale hjortevildtgrupper. Fra den nordsjællandske hjortevildtgruppe deltog Preben Birch (DS/DL), Carl Bruun (DS) og Niels Worm.

På mødet var der en generel erkendelse af at der både lokalt, regionalt og på landsplan var alt for få store hjorte – d.v.s. hjorte med en alder der var større en 7 år.

Endvidere var der enighed om at det er vigtigt at der er konsensus om størrelsen på en bæredygtige hjortevildtbestande.

Endelig blev Vildtforvaltningsrådets oplæg til en bæredygtig forvaltning fremlagt og debatteret. Det forventes at der i løbet af efteråret kommer en endelig vedtagelse af fremadrettede tiltag.

**7. Eventuel opfølgning på konkrete markskadeproblematikker i Nordsjælland.**

Tidligere markskadeproblemer på 2 ejendomme blev kort debatteret, og gruppen bidrager gerne til brugbare løsninger om afværgetiltag på disse ejendomme.

Der er enighed i gruppen om at der hurtigst muligt bør følges op og rådgives, straks når der er tilløb til markskadeproblemer forårsaget af hjortevildtet.

Endvidere er der enighed om at man bør bruge de muligheder for forvaltningstiltag der foreligger, når der konstateres betydende markskader – og herunder også mulighederne for at meddele tilladelse til regulering af enkelte kronkalve, under den klare forudsætning af at der gennemføres de nødvendige tiltag omkring vildtafværgning både inden og under en eventuel regulering.

Gruppen opfordrer berørte lodsejere til at man gennemfører vildtafværgetiltag staks, når det konstateres at hjortevildtet begynder at færdes i problematiske afgrøder – her gælder brandmandens lov også, nemlig at en hurtig indsats er den bedste indsats.

**8. Bordet rundt.**

Jens Bjerregaard Christensen:

* Parforcejagten og –jagtvejssystemet er nu med på prioriteringslisten over nye emner til listen over verdenskulturarv.
* Den verserende sag om jagt i statsskovene er endnu ikke afsluttet, og det forventes at der på baggrund af sagen vil blive igangsat en revision af jagtpolitiken i statsskovene, herunder en vurdering af mulighederne for øget jagtudleje og mulighederne for gennemførelse af betalingsjagter.
* På nuværende tidspunkt ligger det fast at der skal gennemføres et øget antal nyjægerjagter, således alle der består jagtprøve og efterfølgende skydeprøve, får tilbudt muligheden for at deltage i en nyjægerjagt i statsskovene.

Thomas Jensen:

* Der verserer rygter om påkørsel af kronhind eller –kalv i Meløseområdet.

*Kommentar: Naturstyrelsen er opmærksom på at der er en problematisk strækning på Amtsvejen øst for Meløse, hvor hjortevildtet passerer når det bevæger sig fra skoven på Lønsgård og til skoven på Skovlunde. Der er påkørt et mindre krondyr ultimo april, som efterfølgende er eftersøgt af schweisshund, dog uden positivt resultat. Senere er der medio maj nedlagt en kronhind (smalhind) med et brækket bagløb på en nærliggende ejendom.*

Sonny Persson:

* Er krybskytter et problem.? *Kommentar: Naturstyrelsen har p.t. ikke opfattelsen af at der foregår organiseret krybskytteri i området.*

Preben Birch:

* Ser i nogen udstrækning problemer med at overholde jagttiden omkring solopgang og solnedgang. Har et konkret eksempel på afgivelse af skud 20 min. før solopgang.

**9. Næste møde.**

Næste møder er aftalt til den 1. torsdag i hvert kvartal – næste gang den torsdag den 8. oktober 2015. Møderne afholdes som sene eftermiddagsmøder – kl. 16 – 18.